

**H O T Ă R Î R E**

**cu privire la pregătirea instituţiilor de învăţămînt**

**pentru anul de studii 2014-2015**

**nr. 540  din  07.07.2014**

*Monitorul Oficial nr.178-184/579 din 11.07.2014*

\* \* \*

În scopul bunei organizări a procesului de pregătire a instituţiilor de învăţămînt de toate nivelurile pentru anul de studii 2014-2015, al asigurării implementării prevederilor Legii învăţămîntului nr.547-XIII din 21 iulie 1995 (Monitorul Oficial al Republicii Moldova, 1995, nr.62-63, art.692), cu modificările şi completările ulterioare, [Legii nr.397-XV din 16 octombrie 2003](TEXT%3DLPLP20031016397) privind finanţele publice locale (Monitorul Oficial al Republicii Moldova, 2003, nr.248-253, art.996), cu modificările şi completările ulterioare, şi [Legii nr.435-XVI din 28 decembrie 2006](TEXT%3DLPLP20061228435) privind descentralizarea administrativă (Monitorul Oficial al Republicii Moldova, 2007, nr.29-31, art.91), cu modificările şi completările ulterioare, Guvernul

**HOTĂRĂŞTE:**

**1.** Se dispune ministerelor care au în subordine instituţii de învăţămînt şi se recomandă autorităţilor administraţiei publice locale şi Comitetului executiv al unităţii teritoriale autonome Găgăuzia:

1) să asigure finalizarea, pînă la 15 august 2014, a lucrărilor de pregătire a instituţiilor de învăţămînt şi a căminelor aflate în gestiunea lor pentru anul de studii 2014-2015, utilizînd în acest scop toate resursele materiale, financiare şi umane necesare;

2) să asigure funcţionalitatea instituţiilor de învăţămînt din subordine pe întreg parcursul anului de studii;

3) să acorde tinerilor specialişti angajaţi conform repartizării în instituţiile de învăţămînt din mediul rural indemnizaţiile şi compensaţiile stabilite de legislaţie;

4) să organizeze şi să coordoneze activitatea instituţiilor de învăţămînt privind completarea claselor (grupelor) conform prevederilor art.13 din [Legea Învăţămîntului nr.547-XIII din 21 iulie 1995](TEXT%3DLPLP19950721547), pentru a asigura utilizarea raţională şi eficientă a mijloacelor publice;

5) să întreprindă măsurile de rigoare în scopul:

a) evidenţei stricte a tuturor copiilor;

b) şcolarizării obligatorii a tuturor copiilor în vîrstă de 7-16 ani;

c) organizării alimentaţiei elevilor din clasele I-IV, a celor din familiile socialmente vulnerabile şi a elevilor din clasele V-XII ale instituţiilor preuniversitare din raioanele de est a Republicii Moldova şi din municipiul Bender aflate în subordinea Ministerului Educaţiei, precum şi a altor categorii de elevi, în conformitate cu prevederile actelor normative în vigoare;

d) stabilirii unor scutiri, în conformitate cu actele normative în vigoare, la achitarea taxei de închiriere a manualelor pentru copiii din familiile socialmente vulnerabile;

e) completării fondului de carte al bibliotecilor şcolare;

f) raţionalizării numărului de clase;

g) reorganizării şi optimizării instituţiilor;

h) asigurării transportării elevilor la şcolile de circumscripţie;

i) incluziunii elevilor cu cerinţe educaţionale speciale (instalarea pantelor de acces în instituţii şi asigurarea altor condiţii pentru această categorie de elevi);

6) să instituie grupuri de coordonare a reformei structurale în educaţie;

7) să informeze Ministerul Educaţiei, pînă la 20 august 2014, despre gradul de pregătire a instituţiilor de învăţămînt din subordine pentru începutul noului an de studii.

**2.** Ministerul Educaţiei şi ministerele care au în subordine instituţii de învăţămînt de toate nivelurile, pînă la 1 septembrie 2014:

1) vor asigura asistenţa metodică pentru buna desfăşurare a procesului educaţional în anul de studii 2014-2015, în conformitate cu actele normative în vigoare, avînd ca bază curricula modernizată, ediţia 2010;

2) vor întreprinde măsurile de rigoare pentru asigurarea instituţiilor de învăţămînt cu cadre didactice.

**3.** Ministerul Finanţelor, Comitetul Executiv al unităţii teritoriale autonome Găgăuzia, autorităţile administraţiei publice locale, pe măsura încasării veniturilor la bugetele respective, pe baza contractelor încheiate şi înregistrate în modul stabilit şi a ordinelor de plată prezentate de instituţiile publice la trezoreriile teritoriale ale Ministerului Finanţelor:

1) vor asigura finanţarea lucrărilor de reparaţie a instituţiilor de învăţămînt pentru noul an de studii, a achiziţionării de combustibil, a consumului de energie electrică, termică, gaze naturale şi apă, în limitele mijloacelor prevăzute în acest scop;

2) vor asigura finanţarea instituţiilor de învăţămînt primar şi secundar general din subordine pe bază de cost standard per elev.

**4.** Ministerul Educaţiei va generaliza informaţia despre rezultatele pregătirii instituţiilor de învăţămînt pentru anul de studii 2014-2015 şi o va prezenta Guvernului pînă la 25 august 2014.

|  |  |
| --- | --- |
| **PRIM-MINISTRU** | **Iurie LEANCĂ** |
| **Contrasemnează:** |  |
| **Ministrul educaţiei** | **Maia Sandu** |
| **Ministrul finanţelor** | **Anatol Arapu** |
| **Chişinău, 7 iulie 2014.** |  |
| **Nr.540.** |  |

\_\_\_\_\_\_\_\_\_\_
Hotărîrile Guvernului
540/07.07.2014 Hotărîre cu privire la pregătirea instituţiilor de învăţămînt pentru anul de studii 2014-2015 *//Monitorul Oficial 178-184/579, 11.07.2014*